På grund af begrænsninger i bevægelsesfriheden blev de to konferencer, der blev organiseret af det tyske og det portugisiske formandskab for EU-Rådet, afholdt online, og det blev ligeledes de informationsdage, som blev organiseret af Forvaltningsorganet for Forbrugere, Sundhed, Landbrug og Fødevarer (CHAFEA) for at præsentere finansieringsmulighederne under arbejdsprogrammet for 2020. Flere tidsfrister for indsendelse af forslag til projekter eller fælles aktioner måtte udsættes, fordi sundhedsmyndighederne i medlemsstaterne havde travlt med at håndtere covid-19-pandemien. Trods alle disse vanskeligheder blev gennemførelsen af den årlige arbejdsplan for 2020 imidlertid ikke påvirket væsentligt, heller ikke med hensyn til budgetudnyttelse.

Eftersom GD SANTE orientererede sine menneskelige ressourcer hen imod aktiviteter forbundet med covid-19-pandemien, blev andre aktiviteter reduceret, f.eks. sekretariatet for de videnskabelige komitéer, hvilket resulterede i færre udtalelser vedtaget af komitéerne, seks vedtaget af Den Videnskabelige Komité for Forbrugersikkerhed (VKF) og én af Den Videnskabelige Komité for Sundheds- og Miljørisici og Nye Risici (SCHEER).

Efter covid-19-udbruddet i første kvartal af 2020 blev programmets løbende aktioner inden for sundhedssikkerhed aktiveret i en "nødtilstand" og styret for at bekæmpe pandemien. Vigtige eksempler er den fælles aktion "Healthy gateways ", som støttede koordineringen mellem EU-landene for at forbedre kapaciteten til at bekæmpe grænseoverskridende sundhedstrusler ved indrejsesteder, herunder havne, lufthavne og grænseovergange på jorden, og den fælles aktion Joint Action on Strengthened International Health Regulations and Preparedness (SHARP ), hvor samarbejdet med Det Europæiske Center for Forebyggelse af og Kontrol med Sygdomme's EVD-LabNet (Emerging Viral Diseases-Expert Laboratory Network) blev indført for at sikre kvalitetskontrol og kapacitetsopbygning med henblik på præcis diagnosticering af covid-19 i en tidlig fase af pandemien, og betydningen af at anvende laboratorienetværk som et beredskabsværktøj og reaktionsmiddel blev demonstreret.

Arbejdsdokumentet fra Kommissionens tjenestegrene, der ledsager denne rapport, beskriver de nøgleaktioner, som medfinansieres under programmet, og for hvilke resultaterne blev tilgængelige i 2020, samt tabeller med detaljerede oplysninger om alle medfinansierede aktiviteter og kontrakter i programmets driftsbudget for 2020.

Denne rapport omhandler gennemførelsen af det årlige arbejdsprogram for 2020 i det tredje EU-handlingsprogram for sundhed ("programmet"). I henhold til artikel 13, stk. 1, i forordningen om oprettelse af programmet skal Europa-Kommissionen aflægge rapport til programudvalget om gennemførelsen af alle aktioner, der finansieres via programmet, og holde Europa-Parlamentet og Rådet underrettet. Denne rapport opfylder sidstnævnte krav og beskriver, hvordan programmet blev gennemført, og hvordan budgettet blev anvendt i 2020.

Under mål 1, "Fremme sundhed, forebygge sygdomme og skabe gunstige miljøer for en sund livsstil", ydede EU en samlet finansiering på 11 097 241,78 EUR til 11 ikke-statslige organisationer (NGO'er), en fælles aktion, en international organisation, to andre aktioner og 10 servicekontrakter. De 11 NGO'er havde indsendt forslag til en specifik tilskudskontrakt i henhold til en partnerskabsrammeaftale, der blev undertegnet i 2017. Den fælles aktion vedrører udveksling af bedste praksis i forbindelse med gennemførelsen af tobaksvaredirektivet (2014/40/EU) og gennemførelsesretsakter og delegerede retsakter vedrørende lovgivning om e-cigaretter.

Under mål 2, "Beskytte EU-borgerne mod alvorlige grænseoverskridende sundhedstrusler", ydede EU en samlet finansiering på 3 933 955,42 EUR til fire projekter, der fokuserer på at forbedre adgangen til og udbredelsen af vaccination. Et af projekterne er IMMUNION (Improving IMMunisation cooperation in the European UNION), der fokuserer på at øge vaccinationsudbredelsen, og det er således en del af reaktionen på Rådets henstilling fra 2018 om vaccination, men tilfører også merværdi til EU og nationale initiativer, navnlig Coalition for Vaccination.

Under mål 3, "Bidrage til innovative, effektive og bæredygtige sundhedssystemer", ydede EU en samlet finansiering på 31 850 207,93 EUR til at støtte driften af en NGO (Health Action International) og til flere aktioner til fremme af innovative, effektive og bæredygtige sundhedssystemer. En fælles aktion vedrørte udveksling og gennemførelse af bedste praksis inden for mental sundhed med særligt fokus på forebyggelse af selvmord og reform af mentale sundhedstjenester. Desuden blev der iværksat en fælles aktion "Towards a European Health Data Space" for at hjælpe med at etablere et europæisk sundhedsdataområde — et vigtigt fremskridt for udvekslingen af sundhedsdata. Der blev ydet et direkte tilskud til Det Europæiske Direktorat for Lægemiddelkvalitet for at hjælpe det med at fastlægge harmoniserede kvalitetsstandarder og referencematerialer for stoffer af biologisk oprindelse i overensstemmelse med EU's initiativer vedrørende dyrebeskyttelse.

Under mål 4, "Lette EU-borgernes adgang til bedre og sikrere sundhedsydelser", ydede EU en samlet medfinansiering på 7 710 843,21 EUR til støtte for 3 NGO'er, der bidrager til EU's sundhedsmål, til finansiering af formandskabets konference om "Availability, Accessibility and Affordability of Medicines and Medical devices", der blev afholdt under det portugisiske formandskab for Rådet for Den Europæiske Union, og til finansiering af servicekontrakter.

De samlede udgifter til tværgående aktiviteter, der vedrører alle mål, herunder den fælles aktion til støtte for programmets nationale kontaktpunkter, EU's sundhedspris 2020, kommunikationsaktiviteter, informations- og kommunikationsteknologi (IKT) og ekspertevaluatorer, beløb sig til 13 595 548,80 EUR.

Kommissionen og Forvaltningsorganet for Forbrugere, Sundhed, Landbrug og Fødevarer (CHAFEA) sikrede, at programmets resultater blev bredt offentliggjort gennem passende kommunikationsaktiviteter. Disse aktiviteter fokuserede på de vigtigste kommunikationsprioriteter, som Kommissionens Generaldirektorat for Sundhed og Fødevaresikkerhed (GD SANTE) har angivet — f.eks. vaccination, covid-19, fremme af en sund livsstil, sundhedspersonale, medicinsk teknologivurdering og digital sundhed. Der blev organiseret oplysningsaktiviteter i samarbejde med netværket af nationale kontaktpunkter, herunder to informationsdage i form af webinarer for at fremme de finansieringsmuligheder, der var til rådighed under det årlige arbejdsprogram for 2020.

2. ÅRETS HØJDEPUNKTER

Det årlige arbejdsprogram for 2020 behandlede i store træk programmets fire specifikke mål.

Under mål 1, "Fremme sundhed, forebygge sygdomme og skabe gunstige miljøer for en sund livsstil", blev der iværksat en fælles aktion mod tobaksrygning (JATC2) for at lette udvekslingen af god praksis mellem medlemsstaterne og dermed forbedre gennemførelsen af tobaksvaredirektivet og af gennemførelsesretsakter og delegerede retsakter vedrørende e-cigaretforordningen. Et af formålene med JATC2 er at sikre større konsekvens i direktivets anvendelse og derved sikre et retfærdigt indre marked for tobak og relaterede produkter med særligt fokus på markedsovervågning og håndhævelse. Aktionen vil vurdere de eksisterende retlige rammer for tobaksreklamer og reklamer for nye produkter.

Blandt de mange NGO'er, der modtager driftstilskud, var Association of European Cancer Leagues (ECL), en unik platform, der samler forskellige kræftforeninger, som er aktive på regionalt, nationalt og internationalt plan for at opnå et kræftfrit Europa. ECL støtter kræftforeningerne i gennemførelsen af Rådets henstilling om kræftscreening og forener dem samtidig for at slå til lyd for lige adgang til behandling, støtte og rehabilitering for kræftpatienter. Endelig anbefaler ECL, at den europæiske vejledning for kvalitetsforbedring inden for kræftbekæmpelse udformes bedre og tages i betragtning i de nationale kræftplaner. Den aktive inddragelse af ECL i bekæmpelsen af kræft har haft stor betydning, navnlig i forbindelse med EU's lægemiddelstrategi, som ECL har udarbejdet et holdningsdokument om, hvori det deler sine synspunkter og styrker den foreslåede patientorienterede tilgang. Denne inddragelse hænger også sammen med gennemførelsen af den europæiske kræfthandlingsplan.

Under mål 2, "Beskytte EU-borgerne mod alvorlige grænseoverskridende sundhedstrusler", blev der finansieret tre projekter til fremme af udbredelsen af vaccination. Projekterne RISE-Vac, ImmuHubs og ActToVAx4NAM "Increased Access To Vaccination for Newly Arrived Migrants" sigter mod at øge adgangen til vaccination for ugunstigt stillede og isolerede grupper og grupper, der er vanskelige at nå, og for nyankomne migranter (med en livsforløbstilgang). Navnlig ActToVAx4Nam sigter udelukkende mod nyankomne migranter — i første række transit- og bestemmelseslande — og har til formål at sikre fair adgang til vaccination.

Under mål 3, "Bidrage til innovative, effektive og bæredygtige sundhedssystemer", lancerede CHAFEA en servicekontrakt til levering af en fælles medicinsk teknologivurdering (MTV) til støtte for det igangværende EU-samarbejde om MTV. Denne tjeneste vil behandle eksisterende metodologiske spørgsmål med henblik på at fremme det fælles arbejde med MTV og samtidig støtte EU-samarbejdet om MTV efter afslutningen af EUnetHTA's fælles aktion. Den vil derfor yde relevant input til udviklingen af en ny retlig ramme for MTV. Da forordning (EU) 2021/2282 om MTV trådte i kraft i januar 2022 og vil finde anvendelse i januar 2025, forventes denne servicekontrakt aktivt at støtte gennemførelsen af den nye forordning, som for øjeblikket er i sin forberedende fase.

Servicekontrakten vil navnlig føre til:

·videreudvikling af MTV-metoden, der skal anvendes ved udførelse af fælles kliniske vurderinger og fælles videnskabelige samråd. Den vil beskæftige sig med de områder, hvor der stadig er divergerende holdninger, med henblik på at videreudvikle metoden for fælles arbejde og gøre det lettere at nå frem til en fælles tilgang i forbindelse med gennemførelsen af fælles kliniske vurderinger og fælles videnskabelige samråd

·færdiggørelse af otte parallelle fælles videnskabelige samråd for lægemidler eller mindst seks fælles videnskabelige samråd, hvilket gør det muligt at fortsætte et af de mest vellykkede produkter fra den fælles aktion EUnetHTA's

·færdiggørelse af to fælles kliniske vurderinger for lægemidler og om muligt fire fælles kliniske vurderinger/kliniske vurderinger for medicinsk udstyr, men under alle omstændigheder mindst én fælles klinisk vurdering for lægemidler og to fælles kliniske vurderinger/kliniske vurderinger for medicinsk udstyr

·koordinering af ovennævnte fælles aktiviteter, herunder interaktion med interessenters repræsentanter (patienter, sundhedspersonale, industrien), den akademiske verden, relevante EU-organisationer og internationale organisationer og MTV-initiativer.

Under mål nr. 4, "Lette EU-borgernes adgang til bedre og sikrere sundhedsydelser", blev der indledt en undersøgelse som støtte for konsekvensvurderingen i forbindelse med revision af direktiv 2002/98/EF om kvaliteten og sikkerheden af humant blod og blodkomponenter og af direktiv 2004/23/EF om kvaliteten og sikkerheden af humane væv og celler samt af disse to direktivers gennemførelsesretsakter. Kontraktens varighed var ni måneder, og den var en hjælp ved Kommissionens udarbejdelse af en konsekvensvurdering til støtte for forslaget om at ændre den eksisterende EU-lovgivning om blod, væv og celler.

De specifikke mål er: